Kaia Iva

Kaia Iva (sündinud 28. aprillil 1964 Türil) on Eesti pedagoog, majandustegelane ja poliitik. 

Alates 23. novembrist 2016 kuni 29. aprillini 2019 oli ta sotsiaalkaitseminister Jüri Ratase esimeses valitsuses. 
Aastatel 2019–2021 oli ta Türi vallavalitsuse hariduse, kultuuri ja sotsiaalosakonna juhataja .

Haridus 
Kaia Iva lõpetas Nõo Keskkooli 1981 ning Tallinna Pedagoogilise Instituudi matemaatika ja füüsika õpetaja erialal 1986.

Töökäik 
Kaia Iva on töötanud pikka aega õpetaja ja õppealajuhatajana Türi 2. Keskkoolis, Nordika Kindlustuse Järvamaa esinduse juhatajana, Järva Teataja Kirjastuse reklaamiosakonna juhatajana, aastatel 2002–2005 Türi linnapeana, seejärel Mäo Klaasi müügiosakonna juhatajana ning aastatel 2015-2016 Türi lasteaia juhataja kohusetäitjana. 

Õppeaastal 2021/2022 oli ta Käru Põhikooli matemaatikaõpetaja.

Poliitiline tegevus 
Kaia Iva oli 1999–2019 erakonna Isamaa (esmalt Isamaaliidu) liige, sh 2015–2017 aseesimees. Oli aastail 2002–2005 Türi linnapea ja 2005–2007 Türi vallavolikogu liige. Aastatel 2007–2011 oli ta XI Riigikogu liige ja 2011–2015 XII Riigikogu liige. 2015. aasta Riigikogu valimistel tegi ta isikliku rekordi, kogudes 1684 häält. 

3. jaanuaril 2020 teatas ta enda lahkumisest erakonnast Isamaa protestiks valitsuse kavandatava pensionireformi vastu, põhjendades oma otsust järgmiselt: "Ma olin viimases valitsuses sotsiaalkaitse minister ja seetõttu kursis ja kokkupuutes pensioniteemadega. Mulle ei ole vastuvõetav, et erakond juhib praegu teise samba sellist nõrgestamist selle vabatahtlikuks tegemise kaudu." Äriregistri andmetel lahkus Iva erakonnast 31. detsembril 2019.

Tunnustus
 2019 – Tallinna Ülikooli sajandi vilistlane olulise panuse eest Eesti ühiskonna, hariduse ja kultuuri arengusse.
 2020 – Järvamaa vapimärk

Viited

Välislingid 

 Kaia Iva tutvustus sotsiaalministeeriumi kodulehel

Eesti õpetajad
Isamaa ja Res Publica Liidu poliitikud
XI Riigikogu liikmed
XII Riigikogu liikmed
Eesti sotsiaalkaitseministrid
Türi linnapead
Nõo Reaalgümnaasiumi vilistlased
Tallinna Ülikooli vilistlased
Sündinud 1964